KIRJALLINEN KYSYMYS E-2932/02

esittäjä(t): Olivier Dupuis (NI) komissiolle

(17. lokakuuta 2002)

Aihe: Etelä-Mongolian demokraattisen liiton vangitun johtajan Hadan vaimoon ja poikaan kohdistuva vaino

Etelä-Mongolian demokraattisen liiton perustamisesta vuonna 1995 pidätetyn ja separatismista ja vakoilusta 15 vuodeksi vankeuteen vuonna 1996 tuomitun etelämongolialaisen poliittisen vangin Hadan vaimo Xinna on ilmoittanut Kiinan viranomaisten pahoinpidelleen törkeästi hänen 17-vuotiasta poikaansa Uliesia etelämongolialaisessa vankilassa. Hadan poikaa oli aiemmin tänä vuonna syytetty osallisuudesta varkauteen, ja hän on saanut kahden vuoden vankeustuomion. Hän on tällä hetkellä Sisä-Mongolian autonomisen alueen nuorisovankilassa numero 1. Etelä-Mongolian ihmisoikeustiedotuskeskuksen raportin mukaan Uliesia pidetään vangittuna 13 muun nuorisorikollisen kanssa kahdeksan neliön sellissä, ja hän joutuu suorittamaan päivittäin 13 tuntia pakkotyötä. Lisäksi vankilaviranomaiset yrittävät jatkuvasti estää Uliesia olemasta yhteydessä äitiinsä. Kun Xinna kävi äskettäin tapaamassa poikaansa, vanginvartijat pahoinpitelivät hänet, koska hän puhui mongolia. Hän on myös ilmoittanut havainneensa pojassaan selviä merkkejä kidutuksesta, ja pojan jalat ja kädet olivat olleet sidottuina yli 40 tunnin ajan yli 20 kilon painoisella ketjulla, koska tämä oli puolustautunut vartijoiden ja sellin muiden vankien väkivaltaa vastaan. Pidätettyään Hadan vuonna 1995 poliisi sulki Xinnan omistuksessa olleet Mongolian Study Bookstoren ja Mongolian Study Reading Clubin ja järjestivät Uliesin erottamisen koulusta, koska tämä oli puolustautunut jouduttuaan väkivallan kohteeksi. Etelä-Mongolian ihmisoikeustiedotuskeskuksen

raportista käy myös ilmi, että Xinna oli ollut vangittuna kolmen kuukauden ajan Hadan pidätyksen jälkeen, koska hän oli antanut haastattelun Voice of Americalle. Kun Huhotin kaupungissa vietettiin vuonna 1997 Sisä-Mongolian autonomisen alueen perustamisen 50-vuotisjuhlaa, Xinna ja Ulies vietiin väkipakolla alueen itärajalle, ja he olivat pidätettyinä kahden päivän ajan. Kiinan presidentin Jang Zeminin vieraillessa Sisä-Mongolian autonomisella alueella vuonna 1999 Xinnaa pidettiin kotiarestissa poliisivalvonnassa.

Mitä tietoja komissiolla on alentavasta ja epäinhimillisestä kohtelusta, jota Xinna ja hänen poikansa ovat joutuneet kokemaan, ja mitä aloitteita komissio on tehnyt tai aikoo tehdä, jotta Kiinan viranomaiset kunnioittaisivat ihmisoikeuksia, kansalaisoikeuksia ja poliittisia oikeuksia Etelä-Mongoliassa? Mitä tietoja komissiolla on Hadan ja muiden Kiinan viranomaisten pidättämien Etelä-Mongolian demokraattisen liiton jäsenten terveydentilasta? Edellä mainitut esimerkit kuvaavat perusoikeuksien loukkauksia ja Pekingin mongoliväestöä kohtaan harjoittamaa tukahduttamispolitiikkaa ja erityisesti sitä, miten demokratiaa ja oikeusvaltiota puolustavia ihmisiä sorretaan Kiinassa. Mitä aloitteita komissio aikoo tehdä, jotta Kiinan viranomaiset tunnustaisivat Etelä-Mongolian väestön itsemääräämisoikeuden?

Christopher Pattenin komission puolesta antama vastaus

(12. marraskuuta 2002)

Komissio on kiinnittänyt huomiota Sisä-Mongolian demokraattisen liiton vangitun johtajan herra Hadan puolison ja pojan erityiseen tilanteeseen.

Komissio seuraa tarkasti Kiinan ihmisoikeustilannetta. Unionin ja Kiinan kahdenvälinen, vuonna 1996 aloitettu vuoropuhelu ihmisoikeuskysymyksistä, antaa tärkeän mahdollisuuden ilmaista tähän liittyvä huolestumisemme Kiinan viranomaisille.

Tässä vuoropuhelussa komissio ottaa esille sellaisia kysymyksiä kuin ilmaisu- ja yhdistymisvapaus sekä vähemmistöjen poliittisten ja kansalaisoikeuksien kunnioitus. Tässä yhteydessä komissio on kiinnittänyt erityistä huomiota uskonsa ja vakaumustensa vuoksi vainottujen henkilöiden tilanteeseen.

Komissio on huolestunut poliittisten ja kansalaisoikeuksien kunnioittamisesta Kiinassa ja jatkaa tilanteen seuraamista erityisen valppaasti.